Il-Professur Charmaine Gauci ħabbret li min-nofs il-lejl, il-maġġoranza tal-immigranti fiċ-Ċentru Miftuħ ta’ Ħal Far mhux ser jibqgħu fi kwarantina wara li skada ż-żmien tal-kwarantina. F’inqas minn erbgħa sigħat oħra jagħlaq il-perjodu ta’ kwarantina għal madwar elf immigrant fiċ-Ċentru Miftuħ ta’ Ħal Far. Il-kwarantina bdiet fil-5 t’April wara li nstabu diversi residenti li kellhom l-Covid-19. Bħalissa fuq ġewwa – l-uffiċjali tal- agenzija AWAS bl-għajnuna tat-tradutturi qed jispjegaw lir-residenti l-miżuri maħruġa mill-Awtortiajiet tas-Saħħa u li jridu jsegwu meta jerġgħu lura fil-komunità fosthom dwar l-użu tal-maskra fuq it-trasport pubbliku u ż-żamma tad-distanza soċjali. Aktar kmieni llum, il-Professur Charmaine Gauci spjegat dwar is-sitwazzjoni f’dan iċ-ċentru miftuħ wara l-kwarantina. ”Il-maġġorparti tal-grupp li kien espost għall-aħħar każ li kien hemm fit-30 t’April, allura l-kwarantina tagħlaq llum f’nofs il-lejl u għalhekk dawn jistgħu joħorġu minn kwarantina ħlief erba’ każijiet għaliex kellna 4 każijiet li kienu fi grupp li dawn kellhom l-aħħar kuntatt mal-aħħar każ proprju fl-1 ta’ Mejju u allura dawn il-kwaraninta tagħhom issa tagħlaq il-Ġimgħa.” Għal dawn l-aħħar ġimgħat, uffiċjali tar-Red Cross kienu qed jipprovdu s-servizzi mediċi tagħhom lil din il-komunità. Il-Professur Gauci spjegat li b’kollox kien hawn 50 resident li rriżultaw fil-pożittiv għal Covid-19, bi tlieta minnhom għandhom jinżammu f’iżolament, band’oħra, għax għadhom qed jittestjaw fil-pożittiv L-atmosfera hija waħda trankwilla u tirrifletti s-sitwazzjoni li kien hawn fl-aħħar kważi 40 jum meta r-residenti kkoperaw mal-awtoritajiet. Madwar iċ-ċentru għad hemm suldati mill-First Regiment tal-Forzi Armati li mill-bidu tal-kwarantina kienu madwar il-parametru taċ-ċentru biex ikun assigurat li r-residenti jsegwu l-kwarantina.